Ժոնաս Գոնսալվես Օլիվեյրա

**Ժոնաս Գոնսալվես Օլիվեյրա** (, ), կամ պարզապես **Ժոնաս**, բրազիլացի պրոֆեսիոնալ ֆուտբոլիստ։ Ներկայումս հանդես է գալիս Բենֆիկայի և Բրազիլիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Վաղ կարիերա
Ժոնասը Գուարանիի ակադեմիայի սան է։ Իր պրոֆեսիոնալ դեբյուտը նշեց Սանտու Անդրեի դեմ խաղում։ Գուարանիի կազմում նա անցկացրեց 25 հանդիպում առաջնությունում՝ դառնալով 12 գոլի հեղինակ։ 2006 թվականին Ժոնասը միացավ Սանտոսին։ Նա 4 գոլի հեղինակ դարձավ Լիգա Պաուլիստայի 6 հանդիպումներում՝ օգնելով իր թիմին հաղթել մրցաշարը։ Այնուամենայնիվ, նա ծանր վնասվածք ստացավ՝ դուրս մնալով 6 ամսով։ Նա խաղադաշտ վերադարձավ 2007 թվականին՝ Լիգա Պաուլիստայում դառնալով 4 գոլի հեղինակ և օգնելով Սանտոսին երկրորդ տարին անընդմեջ հաղթել մրցաշարը։

### Գրեմիո
2007 թվականի սեպտեմբերի 12-ին Ժոնասը 4 տարվա պայմանագիր կնքեց Գրեմիոյի հետ։ Իր դեբյուտը ակումբի կազմում նշեց սեպտեմբերի 16-ին՝ Ինտերնասիոնալի դեմ խաղում։ Իր առաջին գոլը խփեց սեպտեմբերի 30-ին՝ Ժուվենտուդեի դեմ խաղում։ 2008 թվականին Ժոնասը սկսեց ավելի քիչ խաղաժամանակ ստանալ և ամռանը վարձավճարով միացավ Պորտուգեզային։ Վարձավճարի ընթացքում նա դարձավ 10 գոլի և 4 գոլային փոխանցման հեղինակ անցկացրած 25 հանդիպումներում։

2009 թվականին Ժոնասը վերադարձավ Գրեմիո։ Իր առաջին հանդիպումը Լիբերտադորեսի գավաթում անցկացրեց փետրվարի 26-ին Ունիվերսիդադ դե Չիլիի դեմ խաղում։ Մարտի 12-ին Ժոնասը չիրացրեց մի քանի գոլային պահ Բոյակա Չիկոյի դեմ խաղում, ինչից հետո իսպանական Mundo Deportivo թերթը նրան անվանեց «ամենավատ հարձակվողը աշխարհում»։ Մարտի 26-ին նա գոլի հեղինակ դարձավ Աուրորայի դեմ Լիբերտադորեսի գավաթի խաղում, ապա հեռացվեց խաղադաշտից՝ ստանալով կարմիր քարտ հանդիպման 59-րդ րոպեին։

2010 թվականի մայիսի 26-ին Ժոնասը դուբլ ձևակերպեց Ավաիի դեմ խաղում։ Հոկտեմբերի 6-ին՝ Գրեմիո Բարուերիի դեմ խաղում նա դարձավ 3 գոլի և 1 գոլային փոխանցման հեղինակ՝ օգնելով իր թիմին հաղթել 4-0 հաշվով։ 2010 թվականին բրազիլացին դարձավ Սերիա A-ի լավագույն ռմբարկուն՝ ընդգրկվելով առաջնության խորհրդանշական հավաքականում։ Գրեմիոյի կազմում Ժոնասը անցկացրեց 134 հանդիպում բոլոր մրցաշարերում՝ դառնալով 75 գոլի հեղինակ։

### Վալենսիա
2011 թվականի հունվարի 24-ին Ժոնասը 1․25 միլիոն եվրոյի դիմաց տեղափոխվեց Վալենսիա։ Իր դեբյուտը Լա Լիգայում նշեց փետրվարի 19-ին՝ փոխարինելով Արից Ադուրիսին Սպորտինգ Խիխոնի դեմ խաղում։ Իր առաջին գոլը խփեց փետրվարի 27-ին՝ Ատլետիկ Բիլբաոյի դեմ խաղում։ Իր առաջին հանդիպումը Չեմպիոնների Լիգայում անցկացրեց մարտի 9-ին՝ 1/8 եզրափակչի Շալկե 04-ի դեմ խաղում։ Ապրիլի 23-ին Ժոնասը գոլի և գոլային փոխանցման հեղինակ դարձավ Ռեալ Մադրիդի դեմ խաղում, սակայն Վալենսիան պարտվեց 3-6 հաշվով։

2011 թվականի նոյեմբերի 1-ին՝ Բայեր Լևերկուզենի դեմ խաղում Ժոնասը խփեց Չեմպիոնների Լիգայի պատմության երկրորդ ամենաարագ գնդակը՝ գոլի հեղինակ դառնալով հանդիպման 10․5-րդ վայրկյանին և զիջելով միայն Բավարիայի և Նիդերլանդների ազգային հավաքականի նախկին հարձակվող Ռոյ Մակային, ով գոլի հեղինակ էր դարձել 10․13 վայրկյանում։ Նոյեմբերի 23-ին Ժոնասը գոլի և 4 գոլային փոխանցման հեղինակ դարձավ Գենկի դեմ խաղում՝ օգնելով Վալենսիային հաղթել 7-0 հաշվով։ 2012 թվականի փետրվարի 12-ին նա դուբլ ձևակերպեց Սպորտինգ Խիխոնի դեմ խաղում, իսկ հանդիպումն ավարտվեց 4-0 հաշվով։ 2011-12 մրցաշրջանում Ժոնասը անցկացրեց 54 հանդիպում բոլոր մրցաշարերում՝ դառնալով 19 գոլի և 12 գոլային փոխանցման հեղինակ։

2012 թվականի օգոստոսի 26-ին Ժոնասը 2 գոլային փոխանցում տվեց Դեպորտիվո Լա Կորունյայի դեմ խաղում։ Հոկտեմբերի 2-ին նա դուբլ ձևակերպեց Լիլի դեմ Չեմպիոնների Լիգայի խաղում՝ օգնելով Վալենսիային հաղթել 2-0 հաշվով։ 2012-13 մրցաշրջանում Ժոնասը 13 գոլի հեղինակ դարձավ Լա Լիգայում՝ իր լավագույն արդյունքը այս մրցաշարում։ 2013 թվականի դեկտեմբերի 1-ին՝ Օսասունայի դեմ խաղում բրազիլացին հետ-տրիկ ձևակերպեց 8 րոպեում՝ 3-0 հաշվով հաղթանակ պարգևելով Վալենսիային։ 2014 թվականի մարտի 16-ին՝ Ռեալ Սոսիեդադի դեմ խաղում նա առաջին անգամ խաղադաշտ դուրս եկավ թիմի ավագի թևկապով։ Վալենսիայի կազմում Ժոնասը անցկացրեց 157 հանդիպում՝ դառնալով 52 գոլի և 22 գոլային փոխանցման հեղինակ։

### Բենֆիկա
2014 թվականի սեպտեմբերի 12-ին Ժոնասը 2 տարվա պայմանագիր կնքեց Բենֆիկայի հետ։ Իր դեբյուտը ակումբի կազմում նշեց հոկտեմբերի 5-ին՝ փոխարինելով Լիմային Արոկայի դեմ խաղում և դառնալով գոլի հեղինակ հանդիպման 88-րդ րոպեին։ Հոկտեմբերի 18-ին Ժոնասը հետ տրիկ ձևակերպեց Պորտուգալիայի գավաթի Սպորտինգ Կովիլյանի դեմ խաղում։ 2015 թվականի փետրվարի 28-ին նա 2 գոլի և գոլային փոխանցման հեղինակ դարձավ Էշտորիլ Պրայայի դեմ խաղում։ Ապրիլի 18-ին բրազիլացին դուբլ ձևակերպեց Բելենենսիշի դեմ խաղում՝ օգնելով իր թիմին հաղթել 2-0 հաշվով։ 2014-15 մրցաշրջանում Ժոնասը անցկացրեց 35 հանդիպում բոլոր մրցաշարերում՝ դառնալով 31 գոլի և 8 գոլային փոխանցման հեղինակ։ Բենֆիկան հաղթեց Պորտուգալիայի առաջնությունը և Պորտուգալիայի լիգայի գավաթը՝ դառնալով Պորտուգալիայի առաջնության երկրորդ լավագույն ռմբարկուն և ճանաչվելով մրցաշրջանի լավագույն ֆուտբոլիստը։

2015 թվականի սեպտեմբերի 10-ին Ժոնասը երկարաձգեց իր պայմանագիրը ակումբի հետ մինչև 2018 թվականը։ 11-ին՝ Բելենենսիշի դեմ խաղում նա դարձավ 2 գոլի և 2 գոլային փոխանցման հեղինակ՝ օգնելով Բենֆիկային հաղթել 6-0 հաշվով։ 2016 թվականի հունվարի 11-ին բրազիլացին հետ-տրիկ ձևակերպեց Նասիոնալի դեմ խաղում։ 2016 թվականի ապրիլի 1-ին նա գոլի և 2 գոլային փոխանցման հեղինակ դարձավ Բրագայի դեմ խաղում։ Մայիսի 20-ին Ժոնասը գոլի և գոլային փոխանցման հեղինակ դարձավ Պորտուգալիայի լիգայի գավաթի եզրափակչում՝ օգնելով Բենֆիկային 6-2 հաշվով հաղթել Մարիտիմուին և նվաճել գավաթը։ 2015-16 մրցաշրջանում Ժոնասը անցկացրեց 48 հանդիպում՝ դառնալով 36 գոլի և 18 գոլային փոխանցման հեղինակ։ Նա դարձավ Պորտուգալիայի առաջնության լավագույն ռմբարկուն՝ ճանաչվելով առաջնության և Բենֆիկայի լավագույն ֆուտբոլիստը։ Մրցաշրջանի ընթացքում բրազիլացին հավակնում էր նաև Եվրոպայի ոսկե խաղակոշիկի տիտղոսին, սակայն զբաղեցրեց միայն 4-րդ հորիզոնականը։

2016 թվականի օգոստոսի 7-ին Ժոնասը գոլի հեղինակ դարձավ Պորտուգալիայի սուպերգավաթի Բրագայի դեմ խաղում՝ օգնելով Բենֆիկային նվաճել գավաթը։ Նա բաց թողեց մրցաշրջանի կեսը՝ վնասվածքի պատճառով, և 2016-17 մրցաշրջանում անցկացրեց ընդամենը 19 հանդիպում առաջնությունում՝ դառնալով 13 գոլի ու 5 գոլային փոխանցման հեղինակ և ճանաչվելով Բենֆիկայի տարվա լավագույն ֆուտբոլիստ։ 2017 թվականի օգոստոսի 19-ին Ժոնասը 3 գոլի և գոլային փոխանցման հեղինակ դարձավ Բելենենսիշի դեմ խաղում։ 2018 թվականի մարտի 1-ին նա երկարաձգեց իր պայմանագիրը Բենֆիկայի հետ մինչև 2019 թվականը։ Մարտի 3-ին Ժոնասը հետ-տրիկ ձևակերպեց Մարիտիմուի դեմ խաղում։ Մարտի 31-ին նա 2 գոլ խփեց Վիտորիա Գիմարայնշի դեմ խաղում, իսկ հանդիպումն ավարտվեց 2-0 հաշվով։ 2017-18 մրցաշրջանում Ժոնասը դարձավ 34 գոլի 6 գոլային փոխանցման հեղինակ առաջնությունում անցկացրած 30 խաղերում՝ դառնալով Պորտուգալիայի առաջնության լավագույն ռմբարկուն։

## Միջազգային կարիերա
Իր դեբյուտը Բրազիլիայի ազգային հավաքականում Ժոնասը նշեց 2011 թվականի մարտի 27-ին՝ փոխարինման մտնելով Շոտլանդիայի դեմ ընկերական խաղում։ Իր առաջին հանդիպումը հավաքականի մեկնարկային կազմում անցկացրեց նոյեմբերի 10-ին՝ Գաբոնի դեմ խաղում։ Իր առաջին գոլը ազգային հավաքականի կազմում խփեց նոյեմբերի 14-ին՝ դուբլ ձևակերպելով Եգիպտոսի դեմ խաղում։ 2016 թվականի մարտի 30-ին՝ Պարագվայի դեմ խաղում Ժոնասը 2012 թվականից հետո առաջին անգամ խաղադաշտ դուրս եկավ Բրազիլիայի ազգային հավաքականի կազմում։ 2016 թվականի հունիսին նա մասնակցեց Կոպա Ամերիկային՝ անցկացնելով 2 հանդիպում և դառնալով 1 գոլային փոխանցման հեղինակ, սակայն Բրազիլիան դուրս մնաց առաջնության խմբային փուլից։

## Կարիերայի վիճակագրություն
### Ակումբային վիճակագրություն
*2018 թվականի օգոստոսի 17-ի դրությամբ*

### Միջազգային վիճակագրություն
*2018 թվականի օգոստոսի 17-ի դրությամբ*

### Միջազգային գոլեր

## Նվաճումներ
### Ակումբային
**Գրեմիո**

* Լիգա Գաուշու․ 2010

**Սանտոս**

* Լիգա Պաուլիստա․ 2006, 2007

**Բենֆիկա**

* Պորտուգալիայի առաջնություն․ 2014–15, 2015–16, 2016–17
* Պորտուգալիայի գավաթ․ 2016–17
* Պորտուգալիայի լիգայի գավաթ․ 2014–15, 2015–16
* Պորտուգալիայի սուպերգավաթ․ 2016, 2017

### Անհատական
* Սերիա A-ի խորհրդանշական հավաքական․ 2010
* Բոլա դե Պրատա․ 2010
* Արթուր Ֆրիդենրայխի մրցանակ․ 2010
* Բենֆիկայի տարվա լավագույն ֆուտբոլիստ․ 2015, 2016, 2017
* Պորտուգալիայի առաջնության ամսվա լավագույն ֆուտբոլիստ․ փետրվար 2015, ապրիլ 2015, հունվար 2016, փետրվար 2016, մարտ 2016, դեկտեմբեր 2017, հունվար 2018, փետրվար 2018, մարտ 2018
* Պորտուգալիայի լիգայի գավաթի եզրափակչի լավագույն ֆուտբոլիստ․ 2015
* ՈՒԵՖԱ-ի տարվա լավագույն ֆուտբոլիստը Պորտուգալիայում․ 2014–15
* Պորտուգալիայի առաջնության տարվա լավագույն ֆուտբոլիստ․ 2014–15, 2015–16
* CNID Awards․ տարվա լավագույն ֆուտբոլիստ․ 2016
* Պորտուգալիայի առաջնության լավագույն ռմբարկու․ 2015–16,  2017–18
* A Bola․ տարվա լավագույն ֆուտբոլիստ․ 2017

## Ծանոթագրություններ

## Արտաքին հղումներ
* Ժոնասի պաշտոնական Տվիտերի էջը
* Ժոնասի պաշտոնական Ինստագրամի էջը
* Ժոնասը transfermarkt-ում
* Ժոնասը soccerbase.com-ում
* Ժոնասը WhoScored.com կայքում
* Ժոնասը Բենֆիկայի պաշտոնական կայքում 
* Ժոնասը ՈՒԵՖԱ-ի պաշտոնական կայքում

Կատեգորիա:Բենֆիկայի ֆուտբոլիստներ
Կատեգորիա:Բրազիլացի ֆուտբոլիստներ
Կատեգորիա:Բրազիլիայի հավաքականի ֆուտբոլիստներ
Կատեգորիա:Գուարանիի ֆուտբոլիստներ
Կատեգորիա:Գրեմիոյի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Պորտուգեզա Դեսպորտոսի ֆուտբոլիստներ
Կատեգորիա:Սանտոսի ֆուտբոլիստներ
Կատեգորիա:Վալենսիայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ